Title: ประกาศคณะกรรมการประมงประจำจังหวัดบึงกาฬ เรื่อง กำหนดเขตพื้นที่รักษาพันธุ์สัตว์น้ำ พ.ศ. 2561

ประกาศคณะกรรมการประมงประจำจังหวัดบึงกาฬ
เรื่อง
กำหนดเขตพื้นที่รักษาพันธุ์สัตว์น้ำ
พ.ศ. ๒๕๖๑

โดยที่ที่จับสัตว์น้ำในจังหวัดบึงกาฬมีความเหมาะสมต่อการบำรุงรักษาเพื่อเป็นแหล่งที่อยู่อาศัยแพร่ขยายพันธุ์
วางไข่ และเลี้ยงตัวในวัยอ่อนของสัตว์น้ำ ประกอบกับบริเวณดังกล่าวมีการทำการประมงอยู่เป็นจำนวนมากซึ่งหากปล่อยให้มีการทำการประมงได้อย่างเสรีโดยไม่มีพื้นที่ที่เป็นแหล่งหลบซ่อนอาศัยของสัตว์น้ำ
อาจทำให้ปริมาณสัตว์น้ำในแหล่งน้ำลดน้อยถอยลง
และกระทบต่อความสมดุลตามธรรมชาติได้จึงสมควรกำหนดมาตรการอนุรักษ์
การบริหารจัดการให้เกิดความสมดุลทางธรรมชาติ และรักษาทรัพยากรสัตว์น้ำและระบบนิเวศของแหล่งน้ำดังกล่าวไว้อย่างยั่งยืนตามหลักการป้องกันล่วงหน้า ประกอบกับความในมาตรา ๕๖
แห่งพระราชกำหนดการประมง พ.ศ. ๒๕๕๘
และที่แก้ไขเพิ่มเติมบัญญัติห้ามมิให้ผู้ใดจับสัตว์น้ำในเขตพื้นที่รักษาพันธุ์สัตว์น้ำตามที่รัฐมนตรีหรือคณะกรรมการประมงประจำจังหวัดโดยอนุมัติรัฐมนตรีประกาศกำหนด

อาศัยอำนาจตามความในมาตรา
๒๘ วรรคหนึ่ง (๓) ประกอบมาตรา ๕๖ แห่งพระราชกำหนดการประมง พ.ศ. ๒๕๕๘
และที่แก้ไขเพิ่มเติม คณะกรรมการประมงประจำจังหวัดบึงกาฬ
โดยอนุมัติรัฐมนตรีว่าการกระทรวงเกษตรและสหกรณ์ออกประกาศไว้ ดังต่อไปนี้

ข้อ
๑  ให้ที่จับสัตว์น้ำดังต่อไปนี้
เป็นเขตพื้นที่รักษาพันธุ์สัตว์น้ำ
(๑) ที่จับสัตว์น้ำหนองกุดทิง บริเวณท้องที่ หมู่ที่
๑ ตำบลโนนสมบูรณ์ อำเภอเมืองบึงกาฬ จังหวัดบึงกาฬ ตามแผนที่แสดงแนวเขตที่กำหนด
หมายเลข ๑/๓ แนบท้ายประกาศนี้
(๒) ที่จับสัตว์น้ำห้วยคำแก้ว บริเวณท้องที่ หมู่ที่
๗ ตำบลคำแก้ว อำเภอโซ่พิสัย จังหวัดบึงกาฬ ตามแผนที่แสดงแนวเขตที่กำหนด หมายเลข ๒/๓ แนบท้ายประกาศนี้
(๓) ที่จับสัตว์น้ำหนองจันทร์ บริเวณท้องที่ หมู่ที่
๖ ตำบลศรีวิไล อำเภอศรีวิไล จังหวัดบึงกาฬ ตามแผนที่แสดงแนวเขตที่กำหนด หมายเลข ๓/๓ แนบท้ายประกาศนี้

ข้อ
๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๕ มิถุนายน พ.ศ. ๒๕๖๑
พิสุทธิ์
 บุษยพรรณพงศ์
ผู้ว่าราชการจังหวัดบึงกาฬ
ประธานกรรมการประมงประจำจังหวัดบึงกาฬ

[เอกสารแนบท้าย]

๑.
แผนที่ท้ายประกาศคณะกรรมการประมงประจำจังหวัดบึงกาฬ เรื่อง
กำหนดเขตพื้นที่รักษาพันธุ์สัตว์น้ำ พ.ศ. ๒๕๖๑

(ดูข้อมูลจากภาพกฎหมาย)

พิมพ์มาดา/จัดทำ
๒๐ สิงหาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๔๔ ง/หน้า ๒๑/๒๑ มิถุนายน ๒๕๖๑